Virallinen lehti nro C 013 , 18/01/1999 s. 0101



KIRJALLINEN KYSYMYS E-1853/98 esittäjä(t): Maartje van Putten (PSE) komissiolle (12. kesäkuuta 1998) Aihe: Väliaikainen kauppasopimus Meksikon kanssa ja Meksikon ihmisoikeusrikkomukset Voiko komissio antaa vastauksen seuraaviin kysymyksiin, jotka liittyvät Meksikon kanssa joulukuussa 1997 tehtyyn väliaikaiseen kauppasopimukseen ja tähän sopimukseen kuuluviin "ihmisoikeuslausekkeisiin". 1. Onko komissiolla yhteyksiä Meksikon ihmisoikeusjärjestöihin tai Meksikon ulkopuolisiin ihmisoikeusjärjestöihin? Jos on, onko kyse säännöllisesti toistuvista yhteyksistä ja millä tavalla saatuja tietoja arvostellaan? Jos ei, niin minkä vuoksi ei? 2. Mitä muita lähteitä komissio käyttää hyväkseen arvostellessaan Meksikon ihmisoikeustilannetta? 3. Minkä sisältöisiä ovat EU:n ja Meksikon väliseen väliaikaissopimukseen liittyvät yhteistyötoimet(1) ihmisoikeuksien ja demokratian edistämiseksi? 4. Mitä muita aloitteita komissio aikoo toteuttaa, kun otetaan huomioon oikeudelliset mahdollisuudet, jotka väliaikaissopimus tarjoaa Meksikon kanssa harjoitettavalle tarkoituksenmukaiselle vuoropuhelulle ihmisoikeuksien kunnioittamiseksi? Komission jäsenen Manuel Maríninkomission puolesta antama vastaus (22. heinäkuuta 1998) Komissio on jo useiden vuosien ajan seurannut Meksikon ihmisoikeustilannetta erityisen tarkkaan. Meksikon kanssa tehdyn väliaikaisen sopimuksen olennaisena perusteena on demokratian periaatteiden ja ihmisoikeuksien kunnioittaminen kuten muissakin yhteisön ja kolmansien maiden sopimussuhteissa. Komissio on niin ennen sopimuksen allekirjoittamista joulukuussa 1997 kuin sen jälkeenkin korostanut Meksikon viranomaisten kanssa käymässään vuoropuhelussa ihmisoikeuksien kunnioittamisen tärkeyttä sekä kansalaisyhteiskunnan osuutta demokratiakehityksessä. Komissio pitää yllä suhteita kansalaisyhteiskunnan eri edustajiin, myös valtiosta riippumattomiin järjestöihin sekä ihmisoikeuksia edistäviin ja puolustaviin ryhmiin. Näiden erittäin myönteisinä pidettyjen suhteiden kautta saadut tiedot täydentävät merkittävällä tavalla maata koskevia tietoja, jotka saadaan ensi sijassa kansainvälisistä lähteistä, jäsenvaltioiden lähetystöistä sekä komission Meksikossa sijaitsevasta edustustosta, ja niiden avulla voidaan asianmukaisesti arvioida maan ihmisoikeustilannetta. Komissio on lisäksi jo useiden vuosien ajan tukenut kansalaisyhteiskunnan järjestöjen toimintaa alaa koskevien koko Latinalaiseen Amerikkaan suuntautuvien yhteistyöohjelmiensa yhteydessä. Valtiosta riippumattomien paikallisten järjestöjen toteuttaman yhteistyön tavoitteena on edistää demokratiaa. Komissio haluaa korostaa tällaisen yhteistyön merkitystä myös tulevissa suhteissaan Meksikoon, ja sen ansiosta taloudellista kumppanuutta, poliittista yhteensovittamista ja yhteistyötä koskevaan sopimukseen, joka myös allekirjoitettiin joulukuussa 1997, sisällytettiin erityinen ihmisoikeuksien ja demokratian alalla tehtävää yhteistyötä koskeva luku (39 artikla). Sopimukseen on saatava Euroopan parlamentin puoltava lausunto ja neuvoston hyväksyntä. Koska kyse on sekasopimuksesta, myös jäsenvaltioiden on hyväksyttävä se. Komissio aikoo vastaisuudessakin käyttää kaikkia mahdollisia keinoja vahvistaakseen vuoropuheluaan Meksikon kanssa, jotta kyseiset ongelmat voitaisiin ottaa paremmin huomioon ja vaikuttaa näin tehokkaammin ja rakentavammin Meksikon tilanteeseen tällä alalla. (1) Ks. vastaus kirjalliseen kysymykseen P-0292/98 - EYVL C 223, 17.7.1998, s. 158.